Title: N á v r h
Author: Biskupičová
Last saved by: agenda0
Company: MPSV

Dôvodová správa

Všeobecná časť

	Návrh nariadenia vlády  Slovenskej republiky, ktorým sa mení a dopĺňa nariadenie vlády Slovenskej republiky č. 29/2001 Z. z., ktorým sa ustanovujú podrobnosti o technických požiadavkách a postupoch posudzovania zhody na osobné ochranné prostriedky (ďalej len “návrh nariadenia vlády”)  je vypracovaný v nadväznosti na zákon č. 436/2001 Z. z., ktorým sa mení a dopĺňa zákon č. 264/1999 Z. z. o technických požiadavkách na výrobky a o posudzovaní zhody a o zmene a doplnení niektorých zákonov (ďalej len “zákon”).

	Predpokladom zosúladenia nariadenia vlády Slovenskej republiky so smernicou Rady 89/686/EHS z 21. decembra 1989 o zbližovaní právnych predpisov členských štátov EÚ týkajúcich sa osobných ochranných prostriedkov (ďalej len “smernica”) bola zmena a doplnenie zákona, najmä vo vymedzení základných pojmov a povinností subjektov spojených s uvádzaním určených výrobkov na trh.

	Návrh nariadenia vlády v súlade so smernicou zavádza pojem “splnomocnenca výrobcu”, ktorý koná v mene výrobcu pri uskutočňovaní určitých úloh vyžadovaných smernicou a vypúšťa pojem “dovozca”. Pojem splnomocnenca výrobcu zaviedla novelizácia zákona, čím došlo k  spresneniu terminológie nariadenia vlády s terminológiou používanou v smernici. Návrh nariadenia vlády s cieľom zaistiť voľný pohyb určených výrobkov jednoznačne vymedzuje osobné ochranné prostriedky I. a III. kategórie, čím sa umožní určiť a definovať aj kategóriu II.

V návrhu nariadenia vlády sa spresňujú tie pôvodné ustanovenia, ktoré sa týkajú vyhlásenia o zhode a označenia osobných ochranných prostriedkov. 

Návrh nariadenia vlády je v súlade s Ústavou Slovenskej republiky, zákonom č. 264/1999 Z. z. o technických požiadavkách na výrobky a o posudzovaní   zhody   a o zmene a doplnení niektorých zákonov v znení zákona č. 436/2001 Z. z. a ďalšími všeobecne záväznými právnymi predpismi.

Ministerstvo financií Slovenskej republiky nemá k návrhu nariadenia vlády pripomienky, ak návrh nevyvolá dôsledok na štátny rozpočet, rozpočet obcí, ani na tvorbu pracovných miest a nespôsobí pokles zamestnanosti (list zo dňa 15.2.2002, číslo 2770/2002-81).

Návrh nariadenia vlády nemá dopad na štátny rozpočet, rozpočet obcí, ani na tvorbu pracovných miest a zamestnanosť.

Osobitná časť

K Čl. I

K bodu 1
Zmena v ustanovení súvisí s odlíšením technických zostáv (súbor niekoľkých zariadení alebo prostriedkov) spojených výrobcom, ktoré ako celok zabezpečujú účinnú ochranu jednotlivca od ochranných zariadení alebo prostriedkov spojených s osobným výstrojom bez ochranného účinku uvedených v § 1 ods. 1 písm. c).

K bodu 2
	Návrhom sa ako príklad uvádzajú niektoré osobné ochranné prostriedky určené a vyrábané špeciálne pre ozbrojené sily a ozbrojené bezpečnostné sily na služobné zákroky.

K bodu 3
	Doplnená úprava textu vyplynula z rokovaní s expertmi Európskej únie a zahŕňa rozšírenie osobných ochranných prostriedkov na súkromné použitie pred vlhkosťou a vodou.

K bodu 4
	Ustanovenie § 2 sa dopĺňa o ďalšiu skupinu osobných ochranných prostriedkov, ktorá je vyňatá z predmetu úpravy tohto nariadenia vlády v súlade s čl. 1 ods. 4 smernice a vzťahuje sa na osobné ochranné prostriedky, ktorých uvádzanie na trh upravujú osobitné nariadenia vlády Slovenskej republiky preberajúce tzv.  produktové smernice.

K bodu 5
	Navrhnuté znenie upresňuje rozsah technických požiadaviek na osobné ochranné prostriedky vo vzťahu k bezpečnosti a ochrane zdravia v súlade so smernicou.

K bodu 6
	Zmena v ustanovení, v súlade so zmenou zákona, súvisí s rozsahom prebratých harmonizovaných európskych noriem, ktoré upravujú technické požiadavky na bezpečnosť a ochranu zdravia pri posudzovaní osobných ochranných prostriedkov, čím posudzovanie zhody so slovenskými technickými normami vhodnými na posudzovanie zhody stráca opodstatnenosť.

K bodu 7
	Návrhom na vypustenie dovozcu z procesu uvádzania osobných ochranných prostriedkov na trh sa sledujú reálne možnosti dovozcu, ktorý objektívne nemôže plniť úlohy výrobcu, napríklad kompletizácia technickej dokumentácie. Zavedenie pojmu “splnomocnenca” výrobcu nadväzuje na zákon, ktorý v § 2 ods. 1 písm. d) definuje “splnomocnenca” a je vyjadrením možnosti tohto subjektu vykonávať určité úkony prislúchajúce výrobcovi. Uvedená zmena v ďalšom texte návrhu zosúlaďuje text návrhu so smernicou a so zmenou zákona.

K bodu 8

	Navrhnutá zmena nadväzuje na úpravu uvedenú v bode 7 a týka sa zavedenia pojmu “splnomocnenca” výrobcu. Ďalšia úprava súvisí s posúdením zhody vzorky typu osobného ochranného prostriedku s technickými požiadavkami pred začatím sériovej výroby. 

K bodu 9
	Navrhnutým znením sa vytvára v súlade so smernicou kategória osobných ochranných prostriedkov, ktorá vymedzuje taxatívnym spôsobom osobné ochranné prostriedky tzv. I. kategórie. Sú to osobné ochranné prostriedky jednoduchej konštrukcie, o ktorých výrobca predpokladá, že sám používateľ môže zhodnotiť úroveň ochrany pred minimálnymi nebezpečenstvami. Posudzovanie zhody týchto jednoduchých osobných ochranných prostriedkov vykonáva výrobca podľa § 12 ods. 3 písm. a) zákona.   

K bodu 10
	Návrhom sa v súlade so smernicou spresňuje znenie ustanovenia, pretože ochrana pred   slnečným žiarením nevystihovala ochranu  pred svetelnými a optickými účinkami slnka.

K bodu 11
	Text sa upravuje v súlade s čl. 8 ods. 4 písm. a) smernice, ktorý špecifikuje osobné ochranné prostriedky III. kategórie ako osobné ochranné prostriedky zložitej konštrukcie, ktoré sú určené na ochranu pred nebezpečenstvami ohrozujúcimi život alebo ktoré môžu trvale a vážne poškodiť zdravie. Tieto osobné ochranné prostriedky sa odlišujú od I. kategórie úrovňou ochrany a postupom posudzovania zhody. 

K bodu 12
	Ustanovenie vypúšťa pojem “riziká” a zavádza do nariadenia vlády Slovenskej republiky jednotný pojem “nebezpečenstvo” ako existujúci stav prostredia alebo škodlivého faktora, ktorý môže poškodiť zdravie.

K bodu 13
	Doplnenie § 6 ods. 1 sa navrhuje z dôvodu vylúčenia iného osobitného predpisu, ktorý upravuje posudzovanie zhody vzorky typu osobného ochranného prostriedku nepodliehajúceho pod režim tohto nariadenia vlády.

K bodu 14
	Navrhnutá zmena súvisí so zavedením pojmu splnomocnenca, ktorý môže plniť za výrobcu úlohy administratívnej povahy uvedené v § 6 ods. 2 nariadenia vlády.

K bodu 15 
	Úprava v návrhu nariadenia vlády nadväzuje na bod 7 a súvisí s bodom 14. Ide o obsah žiadosti o posúdenie zhody vzorky typu, ktorá okrem iného obsahuje identifikačné údaje výrobcu.

K bodu 16
	Doplnenie § 6 ods. 2 písm. b) nariadenia vlády sa týka vyhotovenia technickej dokumentácie a nadväzuje na zákon..

K bodu 17
           Vypustenie “dovozcu” z procesu požiadania o posúdenie zhody vzorky typu nadväzuje na nezastupiteľnú úlohu výrobcu alebo jeho splnomocnenca pri doložení písomného vyhlásenia, že iná autorizovaná osoba  nebola požiadaná o toto posúdenie.

K bodu 18
	Zosúladenie textu návrhu súvisí s rozsahom prebratých harmonizovaných európskych noriem a nadväzuje na bod 6 a § 5 ods. 5 zákona. 

K bodu 19
	Nahradenie pojmu slovenských technických noriem pojmom technické normy súvisí s možnosťou autorizovanej osoby vykonať posúdenie technickej dokumentácie aj podľa iných technických noriem, nielen slovenských.

K bodu 20
	Úprava v § 6 ods. 4 písm. b) súvisí s bodom 18 a týka sa posúdenia technickej dokumentácie a vykonávania skúšok na posúdenie zhody vzorky typu.

K bodu 21
	Navrhnutá zmena ustanovenia súvisí s rozsahom prebratých harmonizovaných európskych noriem pri preukazovaní zhody vzorky typu s technickými údajmi a ich súlad s technickými požiadavkami.

K bodu 22
	Návrh ustanovuje v súlade s úpravou v bode 7 povinnosť autorizovanej osoby doručiť vydaný certifikát typu výrobcovi alebo jeho splnomocnencovi.

K bodu 23
	Ustanovenie v súlade so smernicou a zákonom upravuje informačnú povinnosť v prípade odmietnutia žiadosti o vydanie certifikátu typu a zrušenia platnosti vydaného certifikátu typu.

K bodu 24
	Zmena ustanovenia súvisí s pravidlom, že výrobca si musí zachovať celkovú kontrolu nad výrobou určeného výrobku vrátane vykonania všetkých opatrení potrebných na zabezpečenie zhody výrobkov s certifikovaným typom výrobku. 

K bodu 25
	Ustanovenie v súlade s bodom 7 zavádza pojem “splnomocnenca výrobcu”, ktorý môže konať za výrobcu v prípade vykonávania kontroly osobných  ochranných prostriedkov na preverenie zhody ich vlastnosti s certifikovaným typom výrobku a s technickými požiadavkami.

K bodu 26
	Zmena v ustanovení § 7 ods. 4 súvisí s úlohami, ktoré sú výlučne vyhradené výrobcovi alebo jeho splnomocnencovi.

K bodu 27
	Navrhnutá zmena nadväzuje na nezastupiteľnosť výrobcu pri zavedení systému kvality výroby a pri podaní žiadosti o jeho posúdenie autorizovanou osobou.

K bodu 28
	Ustanovenie konkretizuje povinnosť výrobcu, aby na výrobku spolu so značkou zhody uviedol identifikačné číslo autorizovanej osoby, ktorá sa zúčastnila na postupoch posudzovania zhody v rámci systému kvality.

K bodu 29 
	Vypustením ods. 1 v § 9 sa pre ustanovené kategórie osobných ochranných prostriedkov vylučujú možnosti iných postupov posudzovania zhody, ako sú ustanovené nariadením vlády. Súčasne sa týmto ustanovením konkretizuje predaj alebo použitie osobných ochranných prostriedkov vystavovaných na veľtrhoch a výstavách. 

K bodu 30
	Navrhnutá zmena súvisí s bodom 29. Predaj alebo použitie osobných ochranných prostriedkov z výstav a veľtrhov je možný až po splnení požiadaviek zákona a konkretizovaných v nariadení vlády.

K bodu 31
	Navrhnutá zmena ustanovenia § 10 nadväzuje na § 21 zákona, ktorý upravuje CE označovanie určených výrobkov, na ktoré bolo vydané vyhlásenie o zhode  s technickými predpismi Európskych spoločenstiev a súvisí s čl. 12 smernice. Ide o ES vyhlásenie o zhode osobného ochranného prostriedku so smernicou. 
ES vyhlásenie o zhode možno vydať aj za podmienok uvedených vo vládnom nariadení na základe ES certifikátu typu v súlade s čl. 10 smernice. ES certifikát typu sa bude vydávať na tie výrobky, ktoré budú súčasťou PECA protokolu a bude ho vydávať autorizovaná osoba uznaná v Európskych spoločenstvách.

K bodu 32
	Zmena súvisí s  výlučnou povinnosťou výrobcu alebo jeho splnomocnenca poskytovať dôležité informácie o osobnom ochrannom prostriedku pri jeho uvedení na trh.

K bodu 33
	Návrh v nadväznosti na bod 32 vylúčil dovozcu z informačnej povinnosti o osobných ochranných prostriedkoch podliehajúcich starnutiu.

K bodu 34
	Podľa úpravy v bode 12 sa v prílohe č.1 k nariadeniu vlády Slovenskej republiky zavádza pojem “nebezpečenstvo”.

K bodu 35
	Ustanovenie upresňuje preklad smernice týkajúci sa osobných ochranných prostriedkov určených na predchádzanie akútnemu alebo chronickému poškodeniu očí (ochranné okuliare).

K bodu 36
	Návrh nadväzuje na výlučné povinnosti výrobcu, ktorý musí na osobné ochranné prostriedky umiestniť svoju identifikačnú značku.

K bodu 37
	Zmena súvisí so spresnením textu smernice a konkretizuje ochranu používateľa osobného ochranného prostriedku.

K bodu 38
	Navrhovaná zmena v prílohe č. 2 k nariadeniu vlády Slovenskej republiky súvisí s povinnosťou výrobcu alebo jeho splnomocnenca skompletizovať technickú dokumentáciu.

K bodu 39
	Navrhovaná zmena súvisí so zmenou v bode 6 a týka sa požiadaviek harmonizovaných slovenských technických noriem.

K bodu 40
	Návrhom sa dopĺňa nariadenie vlády o prílohu č. 3, ktorá uvádza zoznam transponovaných smerníc Európskeho spoločenstva.

K Čl. II
	Predpokladá sa, že návrh nariadenia vlády nadobudne účinnosť 1. júla 2002.

Doložka zlučiteľnosti

návrhu nariadenia vlády Slovenskej republiky 
s právom Európskych spoločenstiev a právom Európskej únie

1.	Navrhovateľ nariadenia vlády: Ministerstvo práce, sociálnych vecí a rodiny Slovenskej republiky
2.	Názov návrhu právneho predpisu: Nariadenie vlády Slovenskej republiky, ktorým sa mení a dopĺňa nariadenie vlády Slovenskej republiky č. 29/2001 Z. z., ktorým sa ustanovujú podrobnosti o technických požiadavkách a postupoch posudzovania zhody na osobné ochranné prostriedky
3.	Záväzky Slovenskej republiky vo vzťahu k Európskym spoločenstvám a Európskej únii:
a) problematika návrhu nariadenia vlády je prioritou aproximácie práva podľa
-	čl. 70 Európskej dohody o pridružení v oblasti ochrany pracovníkov na pracovisku, ochrany zdravia a života ľudí, zvierat, rastlín, ochrany spotrebiteľa, technických pravidiel a noriem,
-	aktualizovaného znenia NPAA, kapitola 01 – Voľný pohyb tovarov
-	Partnerstva pre vstup, v ktorom Slovenská republika prevzala na seba záväzok zosúladiť vnútroštátnu legislatívu s legislatívou EÚ v oblasti technických požiadaviek a postupoch posudzovania zhody na výrobky,
-	tzv. Bielej knihy, kapitola 2. – Voľný pohyb a bezpečnosť priemyselných výrobkov
-	screeningu, kapitola 1  - Slobodný pohyb tovaru, časť 01.90 – Iné výrobkové skupiny
Návrh nariadenia vlády je 
-	úlohou zahrnutou do Plánu legislatívnych úloh vlády SR na rok 2002 v mesiaci  marec pod p. č. 4
-	úlohou zahrnutou do prioritných úloh vlády SR na rok 2002
-	prioritou vyplývajúcou pre SR z Pravidelnej správy Európskej komisie o stave pripravenosti SR na členstvo v EÚ z 13.11.2001 (Uznesenie vlády SR z 12.12.2001 č. 1151, úloha B.116.)
b) v negociačnej pozícii ku kapitole č. 1 Slobodný pohyb tovaru prevzala Slovenská republika záväzok akceptácie acquis a harmonizácie legislatívy v tejto kapitole, kde jednou z oblastí sú osobné ochranné prostriedky. Slovenská republika nepožaduje na implementáciu legislatívy výnimky alebo prechodné obdobia.
4.	Problematika návrhu nariadenia vlády:
a) je upravená v práve Európskych spoločenstiev
-	v   zmluve o založení Európskeho spoločenstva v amsterdamskom znení čl. 3, 14, 24 a 95
-	v smernici Rady 89/686/EHS o zbližovaní právnych predpisov členských štátov týkajúcich sa osobných ochranných prostriedkov a jej zmenách vykonaných
•	smernicou Rady 93/68/EHS, ktorá uplatňuje všeobecné pravidlá pre pre jednotné označovanie značkou CE v rámci jednotného prístupu k certifikácii a skúšaniu a zmenou predtým používanej značky EC
•	smernicou Rady 93/95/EHS, ktorá umožnila členským štátom predĺžiť prechodné obdobie používania národných predpisov pre osobné ochranné prostriedky, pre ktoré neboli vypracované harmonizované technické normy a vyňala z pôsobnosti smernice prilby a priezory určené pre užívateľov dvojkolesových a trojkolesových motorových vozidiel
•	smernicou Európskeho parlamentu a Rady 96/58/EHS, ktorá upravuje označovanie osobných ochranných prostriedkov zrušením požiadavky uvádzať posledné dvojčíslie roka, v ktorom bola na výrobok umiestnená značka CE.

Úpravy týkajúce sa osobných ochranných prostriedkov vychádzajú zo zásady
•	zbližovania právnych predpisov členských štátov v rozsahu potrebnom na fungovanie spoločného trhu vymedzením technických požiadaviek a postupov posudzovania zhody tejto skupiny určených výrobkov
•	zaistiť rovnakú minimálnu úroveň ochrany používateľov osobných ochranných prostriedkov a zdokonaliť bezpečnosť pri práci
-	Preklady smerníc existujú a nachádzajú sa v Centrálnej prekladateľskej jednotke ÚV SR
      
5.	Stupeň zlučiteľnosti návrhu nariadenia vlády s právom Európskych spoločenstiev a právom Európskej únie:
6.	Gestor (spolupracujúce rezorty): Ministerstvo práce, sociálnych vecí a rodiny Slovenskej republiky (Úrad pre normalizáciu, metrológiu a skúšobníctvo Slovenskej republiky)
7.	Účasť  expertov pri príprave návrhu nariadenia vlády a ich stanovisko k zlučiteľnosti návrhu s právom Európskych spoločenstiev a právom Európskej únie:
V podmienkach negociácie PECA – Protokol o európskom posudzovaní zhody a akceptácii priemyselnej produkcie, je jeho gestorom Úrad pre normalizáciu, metrológiu a skúšobníctvo SR, ktorý zabezpečoval komunikáciu s expertom Európskej komisie. Expert sa vyjadril k jednotlivým ustanoveniam návrhu nariadenia vlády SR č. 29/2001 Z. z., ktoré sa stali základom pre návrh novelizácie nariadenia vlády (príloha – neformálny screening transpozície smernice).